༄༅།།བསྟན་བཅོས་ཚད་མ་རྣམ་ངེས་ཀྱི་ཊཱིཀ་ཆེན་དགོངས་པ་རབ་གསལ་གྱི་སྟོད་ཆ་བཞུགས་སོ།།༄༅།།རྗེ་བཙུན་བླ་མ་རྣམས་ལ་ཕྱག་འཚལ་ལོ།།འགྲོ་བའི་བླ་མ་ཐུབ་པའི་དབང་པོ་ཞེས།།ལྷར་བཅས་ཀུན་གྱི་གཙུག་ན་ལྷམ་མེ་བ།།དེ་ཡི་བསྟན་པ་མི་ནུབ་རྒྱལ་མཚན་འཛིན།།རྗེ་བཙུན་བླ་མ་རྣམས་ལ་ཕྱག་འཚལ་ལོ།།བློ་གྲོས་ཆེན་པོས་ཉེས་པའི་ཚོགས་ཀུན་བཅོམ།།བཟང་པོའི་སྤྱོད་པས་ཆོས་ཀུན་ཇི་བཞིན་གཟིགས།།གྲགས་པའི་འོད་ཀྱིས་འགྲོ་བློའི་རྨོངས་པ་སེལ།།གདུལ་བྱའི་དཔལ་གྱུར་བཟང་པོའི་ཞབས་ལ་འདུད།།གསུང་རབ་དགོངས་པ་འགྲེལ་པའི་གཞུང་ལུགས་མཆོག།ཀླུ་སྒྲུབ་ཡབ་སྲས་ཕྱོགས་གླང་གྲགས་པ་སོགས།།ཤིང་རྟ་ཆེན་པོ་རྣམས་ཀྱིས་བཞེད་པའི་གཞུང་།།གདམས་པའི་མཆོག་ཏུ་གཟིགས་ནས་འདོམས་མཛད་པའི།།བླ་མ་དེ་ལ་ལྷག་པར་བདག་ཕྱག་འཚལ།།ཀུན་ཏུ་དགའ་བའི་བས་མཐའི་ནགས་ཁྲོད་དུ།།ཚོགས་གཉིས་དཔལ་གྱི་དགའ་སྟོན་རོལ་མཛད་ཅིང་།།ལྷག་པར་འགྲོ་ལ་སྙིང་རྗེའི་དབང་གྱུར་པ།།མཁས་ཤིང་གྲུབ་པ་བརྙེས་པ་དེ་ལ་འདུད།།རྒྱལ་དང་དེ་སྲས་བགྲོད་པའི་ལམ་བཟང་དེ།།མ་རྟོགས་ལོག་རྟོག་ཐེ་ཚོམ་མུན་བསལ་ཞིང་།།དངོས་སྟོབས་རིགས་པའི་སྒྲོན་མེས་གསལ་མཛད་པ།།ཕྱོགས་གླང་གྲགས་པའི་ཞབས་ལ་གུས་པས་འདུད།།སྡེ་བདུན་མཛད་པའི་རིགས་པའི་དེ་ཉིད་རྣམས།།དམ་ཆོས་འཛིན་པའི་ཁུར་གྱིས་མི་ངལ་བའི།།རྣམ་དཔྱོད་བློ་ཆེན་ལྡན་པ་དུ་མ་ཡིས།།གངས་རིའི་ཁྲོད་འདིར་རིང་དུ་གསལ་མཛད་མོད།།དིང་སང་ཕལ་ཆེར་ཚིག་ཙམ་མཐོང་བས་ཁེངས།།དོན་རབ་འབྱེད་པའི་རིགས་ལམ་རིང་དུ་འདོར།།གསུང་རབ་གདམས་པར་འཆར་བའི་མན་ངག་མེད།།ཐུབ་བསྟན་དྲི་མས་སྦགས་པ་བསལ་ཕྱིར་དང་།།དད་བརྩོན་ཤེས་རབ་ལྡན་པས་རིང་ནས་བསྐུལ།།གཞུང་འདི་འབྱེད་ལ་བདག་ཅག་སྤྲོ་བ་སྐྱེས།།བདག་ནི་དེ་ཉིད་བལྟ་བའི་མིག་བྲལ་ཡང་།།བཤེས་གཉེན་དམ་པ་ཡུན་རིང་བསྟེན་བྱས་པས།།གཞུང་ལུགས་གདམས་པར་འཆར་བའི་མན་ངག་རྣམས།།ལེགས་པར་བཤད་ཀྱི་རྩེ་གཅིག་གུས་པས་ཉོན།།དེ་ལ་འདིར་ཚེ་འདིའི་བདེ་བ་བསྒྲུབ་པ་དང་།སྡུག་བསྔལ་སེལ་བ་ཙམ་ལ་འབད་པ་ནི་དུད་འགྲོའི་སྤྱོད་པ་ལས་མ་འདས་པ་ཡིན་པས་རྣམ་དཔྱོད་དང་ལྡན་པ་དག་འཇིག་རྟེན་ཕྱི་མ་ཕན་ཆད་ཀྱི་དོན་བསྒྲུབ་པ་ལ་བརྩོན་པར་རིགས་པ་ཡིན་ལ།དེར་ཡང་རེ་ཤིག་པ་དང་གཏན་དུ་བའི་ཕན་གནོད་ལ་འདོར་ལེན་བྱེད་པ་ནི་དེའི་ཐབས་ལ་འདོར་ལེན་ཕྱིན་ཅི་མ་ལོག་པར་བྱས་པ་ལས་ཡིན་ལ།དེ་ཡང་ཡང་དག་པའི་ཤེས་པས་གཏན་ལ་ཕབ་པ་ལ་རག་ལས་པ་ཡིན་ཏེ།ཕན་པ་དང་ཞེས་སོགས་འཆད་པར་འགྱུར་རོ།།སློབ་དཔོན་རྒྱལ་དབང་བློའི་གསུང་ནས།གཟུགས་གསལ་པོ་བལྟ་བ་ལ་ཤེས་འདོད་ཞུགས་ནས་དེའི་ཐབས་སུ་མིག་གི་རབ་རིབ་ལ་སོགས་པའི་སྐྱོན་སེལ་བ་ལ་འབད་པ་བཞིན།གནས་སྐབས་དང་མཐའི་ཐོབ་བྱ་ལ་དོན་གཉེར་ཞུགས་པ་དག་དེའི་ཐབས་ལ་རྨོངས་པའི་བློའི་སྐྱོན་སེལ་བ་ལ་འབད་དགོས་པས་ཚད་མ་ཀུན་ལས་བཏུས་སུ་བློའི་སྐྱོན་སེལ་བའི་ཐབས་ཕྱིན་ཅི་མ་ལོག་པར་སྟོན་པ་ཡིན་ནོ།།ཞེས་གསུངས་པ་ལྟར་རོ།།སློབ་དཔོན་འདི་རྣམ་འགྲེལ་མཛད་པའི་སྔ་རོལ་ཏུ་བྱུང་བར་སེམས་དཔའ་ཆེན་པོ་གྲོ་ལུང་པ་བཞེད་དོ།།ཡང་དག་པའི་ཤེས་པ་དེ་ཉིད་སློབ་དཔོན་ཕྱོགས་ཀྱི་གླང་པོས་དོན་ཚན་དྲུག་ཏུ་བསྡུས་ནས་ཕྱིན་ཅི་མ་ལོག་པར་གཏན་ལ་འབེབས་པ་ཚད་མ་ཀུན་ལས་བཏུས་པ་མཛད་དེ།དེར་ནི་མངོན་སུམ་དང་།རང་དོན་དང་།དེ་ལ་འཕྲོས་པ་གཞན་སེལ་བ་དང་།གཞན་དོན་དང་།དེའི་ཡན་ལག་དཔེ་དང་།ལྟག་ཆོད་ཀྱི་ལེའུ་སྟེ་དྲུག་གོ།དེ་ཡང་བདག་ཅག་གི་སྟོན་པ་ཐུབ་པ་སངས་རྒྱས་བཅོམ་ལྡན་འདས་རྣམ་གྲོལ་དོན་གཉེར་ལ་ཚད་མའི་སྐྱེས་བུར་དངོས་སྟོབས་ཀྱི་རིགས་པས་བསྒྲུབས་པས་གསུང་རབ་མཐའ་དག་གི་དགོངས་པ་རྫོགས་པར་རྟོགས་པར་གཟིགས་ནས་ཐོག་མར་ཐུབ་པ་ལ་ཚད་མར་གྱུར་པའི་སྒོ་ནས་བསྟོད་པ་མཛད་དོ།།དེའི་བརྗོད་བྱ་རྣམས་ཀྱང་རིགས་པའི་སྒོར།མངོན་སུམ་དང་ནི་རྗེས་སུ་དཔག།ལྟར་སྣང་བཅས་པ་བདག་རིག་བྱེད།།སྒྲུབ་པ་དང་ནི་སུན་འབྱིན་དག།ལྟར་སྣང་བཅས་པ་གཞན་རྟོགས་བྱེད།།ཅེས་གསུངས་པ་ལྟར།དེ་དག་ཀྱང་བརྒྱད་དུ་དབྱེ་སྟེ།མངོན་སུམ་དང་མངོན་སུམ་ལྟར་སྣང་དང་།རྗེས་དཔག་དང་རྗེས་དཔག་ལྟར་སྣང་དང་།སྒྲུབ་ངག་དང་སྒྲུབ་ངག་ལྟར་སྣང་དང་།སུན་འབྱིན་དང་སུན་འབྱིན་ལྟར་སྣང་ངོ་།།དེ་དག་གི་དོན།ས་བཅུའི་དབང་ཕྱུག་རྒྱལ་སྲས་ཀུན་ཏུ་བཟང་པོ་ཉིད་དུ་གྲགས་པ་སློབ་དཔོན་ཆོས་ཀྱི་གྲགས་པས་རབ་ཏུ་བྱེད་པ་སྡེ་བདུན་གྱི་སྒོ་ནས་གསལ་བར་མཛད་དོ།།དེ་རྣམས་ལས་ལུས་ལྟ་བུའི་བསྟན་བཅོས་གསུམ་ནི།རྣམ་འགྲེལ་དང་།རྣམ་ངེས་དང་།རིགས་ཐིགས་སོ།།དང་པོས་ནི།རང་ཉིད་ཀྱིས་ཤེས་བྱའི་གནས་མཐའ་དག་ངེས་ནས་གདུལ་བྱ་གཞན་རྗེས་སུ་འཛིན་པའི་ཐབས་རྟོག་གེའི་ཚིག་དོན་བརྒྱད།ཚད་མ་ཀུན་ལས་བཏུས་པའི་གཞུང་གི་ཆ་དང་སྦྱར་ནས་རྒྱས་པར་གཏན་ལ་འབེབས་ཤིང་།དེ་ལས་ཀྱང་མངོན་སུམ་ལེའུའི་དོན་རྣལ་འབྱོར་མངོན་སུམ་ཐམས་ཅད་མཁྱེན་པ་བསྒྲུབ་པ་དཀའ་བའི་གནས་དང་།གཙོ་བོའི་དོན་དུ་གཟིགས་པ་དང་།སློབ་དཔོན་ཕྱོགས་ཀྱི་གླང་པོས།ཐུབ་པ་ཚད་མར་བསྒྲུབས་པའི་སྒོ་ནས་གསུང་རབ་ཀྱི་དགོངས་པ་འགྲེལ་བའི་ཚུལ་ལ་ངོ་མཚར་བསྐྱེད་པའི་ཆེད་དུ་བསྟན་པ་དང་།སྟོན་པ་ཚད་མར་དངོས་པོ་སྟོབས་ཞུགས་ཀྱི་རིགས་པས་རྒྱས་པར་གཏན་ལ་འབབས་པའི་ལེའུ་ཟུར་པ་མཛད་དོ།།དེ་ཡང་ཐམས་ཅད་མཁྱེན་པ་སྐྱེད་བྱེད་ཀྱི་རྒྱུ་མེད་པ་དང་།ལམ་འདི་འདྲ་གོམས་པས་ཐམས་ཅད་མཁྱེན་པར་འགྱུར་བའི་ཤེས་བྱེད་ཀྱི་རྒྱུའམ་སྒྲུབ་བྱེད་ཡང་དག་མེད་དོ་ཞེས་ལོག་པར་རྟོག་པ་གཉིས་ལས་དང་པོ་བསལ་ནས།སྟོན་པ་ལམ་གང་ནས་གཤེགས་པ་རྟོགས་པའི་ཆེད་དུ་ཀུན་ལས་བཏུས་ཀྱི་མཆོད་བརྗོད་ཀྱི་ཚིགས་བཅད་ཕྱེད་སྔ་མ་ལ་ཇི་ལྟར་འབྱུང་བའི་རིམ་པ་དང་མཐུན་པའི་བཤད་པ་མཛད།ལོག་རྟོག་གཉིས་པ་བསལ་ནས་སྟོན་པ་ལམ་དེ་ནས་འབྲས་བུ་དེར་བྱོན་པའི་སྒྲུབ་བྱེད་ཡང་དག་རྟོགས་པའི་ཆེད་དུ་ཚིགས་བཅད་དེ་ལ་ལུགས་ལས་ལྡོག་པའི་བཤད་པ་མཛད་དོ།།ཚད་མ་རྣམ་པར་ངེས་པ་ལས་ནི།སློབ་དཔོན་ཕྱོགས་ཀྱི་གླང་པོ་ལ་རྟོག་གེ་མི་ཤེས་སོ་ཞེས་རྒོལ་བ་དག་གི་སྡུག་བསྔལ་གྱི་རྒྱུ་བཟློག་པའི་དོན་དུ་སྙིང་རྗེ་ཆེན་པོས་ཀུན་ནས་བསླངས་ནས་དེ་དག་གི་ལོག་རྟོག་བསལ་བའི་ཆེད་དང་།ཚད་མ་དང་གཞལ་བྱའི་དེ་ཁོ་ན་ཉིད་ཚད་མ་ཀུན་ལས་བཏུས་ཀྱི་གཞུང་གི་ཆ་དང་ཡང་སྦྱར་ཞིང་སྔ་མ་ལས་ཅུང་ཟད་བསྡུས་པ་ཙམ་གྱིས་རིགས་པའི་དེ་ཁོ་ན་ཉིད་རྟོགས་པར་འདོད་པ་དག་རྗེས་སུ་གཟུང་བའི་ཆེད་དུ་མཛད་དོ།།ཆ་ཀུན་ནས་ཡོངས་སུ་རྫོགས་པ་སྔ་མ་ལས་མི་རྒྱས་མོད།རྟོག་གེའི་ཚིག་དོན་བརྒྱད་ཚང་བར་སྟོན་ཅིང་།གཞན་དོན་ནི་སྔ་མ་ལས་ཀྱང་ཆེས་ཆེར་རྒྱས་སོ།།རིགས་ཐིགས་ནི་སྤྲོས་པ་རྒྱས་པའི་རྗེས་སུ་འཇུག་མི་ནུས་པ་དང་།ཚིག་ཉུང་ངུས་དོན་རྒྱ་ཆེན་པོ་ཁོང་དུ་ཆུད་ནུས་པའི་གང་ཟག་གཉིས་ཀྱི་དབང་དུ་བྱས་ནས་རྟོག་གེའི་ལུས་བསྡུས་ནས་བསྟན་པ་ཡིན་ནོ།།ལུས་དེ་དག་གི་ཆ་ཤས་གསལ་བར་བྱེད་པ་ནི།བཞི་སྟེ།གཏན་ཚིགས་ཐིགས་པ་དང་།འབྲེལ་བ་བརྟག་པ་དང་།རྒྱུད་གཞན་སྒྲུབ་པ་དང་།རྩོད་པའི་རིགས་པའོ།།དེ་ལ་དང་པོ་གཉིས་ནི།རང་དོན་རྗེས་དཔག་གི་ཡན་ལག་སྟེ།དང་པོ་ནི།ལྐོག་གྱུར་རྟོགས་པ་གཏན་ཚིགས་ལ་རག་ལས་ཤིང་།དེ་ཡང་མཐའ་ཆོད་པར་རྟོགས་པ་རྟགས་ཀྱི་ཚུལ་གཏན་ལ་ཕེབས་པ་ལ་རག་ལས་པས་ཚུལ་དྲུག་ལ་སོགས་པ་ཡོད་པ་དང་།གཅིག་ཏུ་ཟད་པའི་ལོག་པར་རྟོག་པ་བསལ་ནས་ཚུལ་གསུམ་དུ་ངེས་པར་སྒྲུབ་པའི་ཆེད་དུ།ཕྱོགས་ཆོས་དེ་ཆས་ཁྱབ་པ་ཡི།།ཞེས་པའི་གཞུང་སྤྲོས་ནས་འཆད་པ་ཡིན་ནོ།།ཚུལ་གསུམ་གྱི་རྩ་བ་ཡང་འབྲེལ་བ་ལ་རག་ལས་ཤིང་གཞན་དག་ལྡན་འདུ་ལ་སོགས་པའི་འབྲེལ་བ་རྫས་གྲུབ་འདོད་པ་དག་གི་ལོག་པར་རྟོག་པ་བསལ་ནས།འབྲེལ་བའི་ངོ་བོ་དང་།གྲངས་ལ་སོགས་པ་ངེས་པའི་ཆེད་དང་།ཐར་པ་ཐོབ་པར་བྱེད་པའི་ཐབས་ནི་བདག་མེད་རྟོགས་པའི་ཤེས་རབ་ཡིན་ཞིང་འཁོར་བའི་རྩ་བ་ནི་བདག་འཛིན་ཡིན་ལ།དེའི་ཞེན་ཡུལ་གང་ཟག་གི་བདག་འབྲེལ་བ་རྫས་གྲུབ་བཀག་པས་ཁེགས་པར་དགོངས་ནས་འབྲེལ་བ་བརྟག་པ་མཛད་དེ།མེད་ན་མི་འབྱུང་ངེས་ཕྱིར་རོ།།ཞེས་པའི་གཞུང་རྒྱས་པར་འཆད་པ་ཡིན་ནོ།།གཞན་དོན་གྱི་ཡན་ལག་ནི་ཕྱི་མ་གཉིས་ཏེ།ཕྱི་རོལ་དོན་གྱིས་དབེན་པའི་རྣམ་རིག་ཙམ་ཡིན་ན།གཞན་དོན་བྱེད་པའི་ཡུལ་གཞན་གྱི་རྒྱུད་ཚད་མས་མ་གྲུབ་པས་དེའི་དོན་བྱེད་པ་མི་འཐད་པར་རྒོལ་བ་ལ།ལུས་ངག་གི་བྱ་བ་ལས་དེའི་ཀུན་སློང་དཔགས་ནས་དེ་རང་གི་རྒྱུད་དང་འབྲེལ་བ་བཀག་པས་རྒྱུད་གཞན་སྒྲུབ་པའི་ཆེད་དུ་རྒྱུད་གཞན་སྒྲུབ་པ་མཛད་དེ།རྣམ་རིག་ཙམ་དུ་མངོན་སུམ་གྱི་སྐབས་སུ་གཏན་ལ་ཕབ་པས་དོགས་པ་སྐྱེ་བའི་གཞི་ནི།མངོན་སུམ་ལེའུ་ལས་ཡིན་ལ།ལོག་པར་རྟོག་པའི་ངོ་བོ་སེལ་བ་ནི་གཞན་དོན་གྱི་ཡན་ལག་གོ།གཞན་དག་རྣམ་འགྲེལ་ལེའུ་གཉིས་པ་ལས།ཐམས་ཅད་མཁྱེན་པའི་རྩ་བའི་རྒྱུ་སྙིང་རྗེར་བརྗོད་ལ།དེའི་དམིགས་པ་ཡོད་པར་སྒྲུབ་པའི་ཆེད་དུ་ཡིན་པས།ལེའུ་དེ་ལས་འཕྲོས་པར་འཆད་དོ།།རྩོད་པའི་རིགས་པ་ནི།གཞན་གྱི་དོན་སྒྲུབ་པའི་ཚེ།ཟང་ཟིང་གི་སྦྱིན་པ་སོགས་ཀྱིས་རེ་ཤིག་པའི་བདེ་བ་ལ་སྦྱོར་ཡང་གཏན་དུ་བ་མིན་ལ།གཏན་གྱི་བདེ་བ་བསྒྲུབ་པ་ནི།གཞི་དང་།ལམ་དང་འབྲས་བུ་རྣམས་ལ་མཐའ་གཅིག་ཏུ་འཛིན་པའི་ལོག་རྟོག་དང་།མཐའ་གཉིས་སུ་དོགས་པའི་ཐེ་ཚོམ་ཚད་མའི་མཐའ་ཅན་གྱི་སུན་འབྱིན་དང་།སྒྲུབ་ངག་གིས་བསལ་ནས་ཡང་དག་པའི་ལམ་ལ་སྦྱར་བ་ཁོ་ནས་འགྲུབ་པའི་རྩོད་པའི་ཚུལ་ཤེས་པའི་ཡན་ལག་ཏུ་མཛད་དོ།།དེས་ན།ཚད་མ་སྡེ་བདུན་པོས་ནི།ཐེག་པ་ཆེན་པོའི་རིགས་ཅན་ཡང་དག་པར་རྫོགས་པའི་སངས་རྒྱས་སུ་བགྲོད་པའི་ལམ་དང་།སངས་རྒྱས་ནས་རིགས་ཅན་གསུམ་གྱི་དོན་བྱེད་པའི་ལམ་རྣམས་སྟོན་པ་ཡིན་ལ།དེ་ཡང་།དགེ་སློང་དག་གམ་མཁས་རྣམས་ཀྱིས།།བསྲེག་བཅད་བརྡར་བའི་གསེར་བཞིན་དུ།།ལེགས་པར་བརྟགས་ལ་ང་ཡི་བཀའ།།བླང་བར་བྱ་ཡི་གུས་ཕྱིར་མིན།།ཞེས་གསུངས་པ་ལྟར་གཞལ་བྱའི་གནས་དང་པོ་གཉིས་ལ་དངོས་པོ་སྟོབས་ཤུགས་ཀྱི་རིགས་པས་དཔྱད་པ་དག་པར་བྱེད་པ་དང་།ཤིན་ཏུ་ལྐོག་གྱུར་སྟོན་པའི་སྐབས་ལ་ཡང་།སྔ་ཕྱི་འགལ་བ་དང་དངོས་ཤུགས་འགལ་བ་ཡོད་མེད་དངོས་སྟོབས་ཀྱི་རིགས་པས་དཔྱོད་པར་བྱེད་ལ།ཤིན་ཏུ་ལྐོག་གྱུར་གྱི་དོན་ཉིད་དཔྱད་པ་གསུམ་གྱིས་དག་པའི་ལུང་གི་རྟགས་ལ་བརྟེན་ནས་དཔོག་པའི་ཚུལ་གཏན་ལ་འབེབས་པ་ཡིན་ལ།དེ་རྣམས་ཀྱི་དང་པོ་རྣམ་འགྲེལ་དང་།ཐ་མ་རྩོད་རིགས་ཡིན་ནོ།།རྟོག་པའི་དྲ་བ་རྣམས་བསལ་ཅིང་།།ཞེས་པ་སྤྱིའི་མཆོད་བརྗོད་ཡིན་གྱི།རྒྱན་གྱི་འགྲེལ་བཤད་བྱེད་པ་དག།ལེའུའི་གོ་རིམས་ལྡོག་ནས་ཚད་མ་གྲུབ་པ་ལེའུ་དང་པོར་བྱེད་པ་ནི།རེ་ཤིག་བཞག་གོ།དོན་བསྡུས་ན་བསྟན་བཅོས་སྡེ་བདུན་པོ་འདི།བདག་མེད་གཉིས་རིགས་པས་རྩལ་དུ་བཏོན་ནས་འཆད་པ་ནང་རིག་གི་བསྟན་བཅོས་ཀྱི་ནང་ནས་ཀྱང་མངོན་པའི་བསྟན་བཅོས་ཡིན་པས་ནང་རིག་པའི་གསེབ་ནས་འདོན་པ་དང་།ཐར་པ་དང་ཐམས་ཅད་མཁྱེན་པ་སྒྲུབ་པའི་སྒྲུབ་པ་སྙིང་པོར་བྱེད་པའི་གདམས་ངག་གི་གཙོ་བོ་མི་སྟོན་པར་ཕྱིའི་གོ་རྒྱ་གཅོད་པ་ཙམ་མོ་ཞེས་པ་རང་ཡང་ཕུང་བར་བྱེད་ལ་གཞན་ཡང་ཕུང་བར་བྱེད་པའི་བྱ་བ་ལ་འབད་པར་མི་བྱའོ།།ངེས་པར་ལེགས་པ་ལུང་གི་སྒྲུབ་བྱེད་ལ་མི་བརྟེན་པའི་རིགས་པས་ཐོག་མར་བསྒྲུབས་ནས།དེའི་རྗེས་སུ་ལུང་ལ་བརྟེན་ནས་མངོན་མཐོ་སྒྲུབ་པའི་རིམ་པ་ལ་ནི།ཀླུ་སྒྲུབ་ཡབ་སྲས་དང་།ཕྱོགས་གླང་ཆོས་གྲགས་སོགས་བཞེད་པ་མཐུན་ཏེ།རྣལ་འབྱོར་སྤྱོད་པ་བཞི་བརྒྱ་པ་ལས།སངས་རྒྱས་ཀྱིས་གསུངས་ལྐོག་གྱུར་ལ།།གང་ཞིག་ཐེ་ཚོམ་སྐྱེ་འགྱུར་བ།།དེ་ཡིས་སྟོང་པ་ཉིད་བསྟེན་ཏེ།།འདི་ཉིད་ཁོ་ནར་ཡིད་ཆེས་བྱ།།ཞེས་གསུངས་པ་དང་།རྣམ་འགྲེལ་ལས།བླང་དང་དོར་བྱའི་དེ་ཉིད་ནི།།ཐབས་བཅས་རབ་ཏུ་ངེས་པ་ཡིས།།གཙོ་བོའི་དོན་ལ་མི་སླུའི་ཕྱིར།།གཞན་ལ་རྗེས་སུ་དཔག་པ་ཉིད།།ཅེས་གསུངས་པ་རྣམས་དོན་མཚུངས་པའོ།།སྡེ་བདུན་པོ་དེ་རྣམས་ལས་འདིར་ཅུང་ཟད་བསྡུས་པ་ཚད་མ་རྣམ་པར་ངེས་པ་འཆད་པ་ཡིན་ལ།དེ་ལ་ཡང་སློབ་དཔོན་ཆོས་མཆོག་མདོ་སྡེ་པ་དང་སེམས་ཙམ་པ་གཉིས་ཀྱི་ལུགས་གཏན་ལ་འབེབས་པ་ལ།འཁྲུལ་བ་དང་བྲལ་བར་རྗེ་ཐམས་ཅད་མཁྱེན་པ་ཉིད་ཀྱི་ཞལ་སྔ་ནས་བཞེད་པས།དེའི་འགྲེལ་པ་དོན་སྨྲ་བ་དང་སེམས་ཙམ་པའི་ལུགས་གང་ཡིན་ལ་ཚད་མར་བྱས་ནས་འཆད་མོད།འོན་ཀྱང་བདག་དང་ཤིན་ཏུ་ཁྱད་ཞུགས་པའི་ཤེས་རབ་ཀྱིས་སྦྱར་བའི་འགྲེལ་པ་ཡིན་པས་རྟོགས་པར་དཀའ་བ་དུ་མ་བོད་ཀྱི་ཤིང་རྟ་ཆེན་པོ་བླ་མ་ལོ་ཙྪ་བ་སོགས་ཀྱི་འགྲེལ་པ་ལ་བརྟེན་ནས་ཀྱང་འཆད་ཅིང་གཙོ་བོར་དམ་པའི་མན་ངག་ལ་བརྟེན་ནས་འཆད་པ་ཡིན་ནོ།།སློབ་དཔོན་ཞི་བ་འཚོ་ཡབ་སྲས་དང་སློབ་དཔོན་རྒྱན་མཁན་པོ་རྣམ་འགྲེལ་གྱི་གཞུང་གི་ཆ་འགས་རྣམ་པར་ཤེས་པ་ཡང་ཀུན་རྫོབ་ཙམ་དུ་ཡོད་ཀྱི་དོན་དམ་པར་མ་གྲུབ་པ་དབུ་མའི་ལྟ་བའི་དམིགས་པ་བསྟན་པར་བཞེད་ཅེས་གསུང་བ་ཡང་རང་དོན་གྱི་སྐབས་སུ་འཆད་པར་འགྱུར་རོ།།རྣམ་པར་ངེས་པ་འདི་ལ་དོན་བཞི་སྟེ།མཚན་གྱི་དོན་དང་།འགྱུར་གྱི་ཕྱག་དང་།གཞུང་གི་དོན་དང་།མཇུག་གི་དོན་ནོ།།དང་པོ་ནི།རྒྱ་གར་གྱི་སྐད་དུ་པྲ་མཱ་ཎ་དང་།བི་དང་།ནིཤྩ་ཡ་རྣམས་བོད་ཀྱི་སྐད་དུ་ཚད་མ་དང་རྣམ་པར་དང་ངེས་པའོ།།པྲ་རབ་དང་དང་པོ་སོགས་ལ་ཡང་ངེས་ཚིག་གི་བཤད་པ་བྱས་ནས་འཇུག་པ་དང་།མཱ་ཎ་ཡིད་ལ་སོགས་པ་ལ་འཇུག་ཀྱང་འདིར་ནི་དོན་འགྱུར་དུ་མཛད་ནས་དང་པོར་འཇལ་བ་དང་།གསར་དུ་འཇལ་བ་སོགས་ཀྱི་དོན་ལ་བསམས་ནས་ཚད་མར་བསྒྱུར་རོ།།གཉིས་པ་ནི།འཇམ་དཔལ་ཞེས་སོགས་ཏེ་བསྟན་བཅོས་ཕྱོགས་གང་དུ་གཏོགས་པ་དང་མཐུན་པར་ལོ་ཙྪ་བས་འདོད་པའི་ལྷ་ལ་ཕྱག་མཛད་པའོ།།མཆོད་བརྗོད་ཀྱིས་ནི་སྐྱབས་འགྲོའི་དོན་སྟོན་པ་ཡིན་པས་ངག་ཏུ་བརྗོད་པའི་ཚེ་རྗེ་བཙུན་འཇམ་པའི་དབྱངས་ཀྱི་ཡོན་ཏན་དྲན་པའི་སྒོ་ནས་སྡུག་བསྔལ་ལས་སྒྲོལ་བའི་རྟེན་དུ་ཡིད་ཀྱིས་འཛིན་ཅིང་ངག་གིས་ཀྱང་ཁས་བླངས་པའི་སྒོ་ནས་མཆོད་བརྗོད་བྱའོ།།གསུམ་པ་ལ་གསུམ།རྩོམ་པ་ལ་འཇུག་པའི་ཡན་ལག་དང་།བརྩམ་བྱ་བསྟན་བཅོས་ཀྱི་རང་བཞིན་དངོས་དང་།བརྩམ་པ་མཐར་ཕྱིན་པའི་ཡན་ལག་གོ།དང་པོ་ལ་གཉིས།རང་གི་བསྟན་བཅོས་རྩོམ་པའི་རྒྱུ་དང་།བསྟན་བཅོས་ལ་གཞན་འཇུག་པའི་ཡན་ལག་དགོས་འབྲེལ་ལོ།།དང་པོ་ལ་བཞི།དགོས་པའི་དོན་དང་།བསྡུས་པའི་དོན་དང་།ཚིག་གི་དོན་དང་།དོགས་པ་བཅད་པའོ།།དང་པོ་ནི།སེར་སྐྱ་དང་གཟེགས་ཟན་སོགས་སློབ་དཔོན་ཕྱོགས་ཀྱི་གླང་པོས་རྟོག་གེ་མི་ཤེས་སོ་ཞེས་སྨོད་པའི་སྡང་ཞུགས་དོར་ནས་གུས་པ་བསྐྱེད་པའོ།།གཉིས་པ་ནི།སྙིང་རྗེ་ཆེན་པོས་ཀུན་ནས་བསླངས་ནས་བསྟན་བཅོས་རྩོམ་པ་ཡིན་ཏེ།དེ་ལ་སྙིང་རྗེའི་དམིགས་པ་དང་།རྣམ་པ་དང་།བྱེད་ལས་གསུམ་སྟེ།འགྱུར་བ་ཡིན་པས་ཡན་ཆད་དང་བརྩེ་བས་ཞེས་དང་དེའི་ཞེས་སོ།།སྙིང་རྗེ་ཆེན་པོའི་དམིག